
Fogászati ​​kompozitok marginális és belső adaptációjának értékelése Micro-CT segítségével

Bevezetés: A kompozitok adaptációs készsége, zsugorodása, az adhezív tapadási ereje, az üreg
konfigurációja jelentősen befolyásolja a kompozittömés mentén kialakuló résképződést, mely a
tömés sikertelenségét okozhatja. Vizsgálatunk célja a határfelületi rések és belső légzárványok
mennyiségének megítélése gyökérfelszínre terjedő II.osztályú kavitások eltérő tömőanyaggal és
adhezívvel történő helyreállítása után.

Módszerek: Extrahált bölcsességfogak okkluzális felszínét síkra redukáltuk, a zománc-cement
határtól 4mm koronai részt hagyva. A mezio- és diszto-approximális felszínekre 2x2mm
II.osztályú üregek preparálása történt, melyek 5mm vertikális mélysége a zománc-cement
határtól 1mm-re apikálisan végződött. A meziális üregeknél kétlépéses teljes savazásos (TS), a
disztálisaknál önsavazó univerzális adhezívet (UA) alkalmaztunk. A fogakat 3csoportra osztottuk
a restauratív anyagok szerint: 1.csoport: 1mm folyékony kompozit és 2x2mm hagyományos
kompozit (F+H); 2.csoport: Hagyományos kompozit 2mm vastag ék alakú rétegekkel (H);
3.csoport: 65 o C-ra előmelegített termoviszkózus bulk-fill kompozit rétegzés nélkül (TVB). A
falak és szélek mentén kialakuló résképződés mérésére és a légzárványok mennyiségi
meghatározására mikrokomputer-tomográfiás vizsgálatot alkalmaztunk. Az adatokat független-
mintás t-próbával, egyutas ANOVA és Tukey-féle tesztekkel analizáltuk. A kompozit és adhezív
faktorra vonatkozó hatásnagyság vizsgálatot általánosított lineáris modellel és részleges éta-
négyzet teszttel végeztünk (p<0,05).

Eredmények: A tömés-üregfalak határfelületén kialakuló rések volumene 0,1-0,65mm 3 .
Szignifikánsan több határfelületi rés alakult ki UA alkalmazásakor, mint TS adhezív esetén
mindegyik töméstípusnál (p<0,01). A tömőanyagokat tekintve szignifikáns eltérés mutatkozott az
F+H és TVB anyagok között (p<0,01), TS adhezív használatakor. A hatásnagyság vizsgálat
alapján az alkalmazott adhezívnek nagyobb befolyása van a kialakuló rések mennyiségére
(ƞ 2 =0,71; p<0,001), mint az alkalmazott anyagnak (ƞ 2 =0,44; p=0,01). A két faktor interakciója
elhanyagolható (ƞ 2 =0,22; p=0,76). Szignifikánsan kevesebb légzárvány alakult ki a TVB minták
esetén (p<0,01).

Megbeszélés: A teljes savazásos adhezívvel, tömőanyagtól függetlenül, kevesebb határfelületi rés
alakul ki. A termoviszkózus tömőanyag esetén kevesebb légzárvánnyal kell számolnunk.



